
Na temelju  članka 78. Zakona o komunalnom gospodarstvu ( Narodne novine br. 68/18,32/20,145/24), članka 35. Zakona o lokalnoj i područnoj (regionalnoj) samoupravi („Narodne novine“ br. 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17, 98/19 i 144/20) te članka 32. Statuta Općine Generalski Stol (Glasnik br. 01/21, 03/25,03/26) Općinsko vijeće Općine Generalski Stol na 09. sjednici održanoj 11. studenog 2026. godine donijelo je
ODLUKU
o komunalnom doprinosu na području Općine Generalski Stol

I.OPĆE ODREDBE
Članak 1.
Ovom Odlukom određuje se:
· područja zona Općine Generalski Stol za plaćanje komunalnog doprinosa
· jedinična vrijednost komunalnog doprinosa utvrđena po kubnom metru (m³) građevine za pojedine zone
· način i rokovi plaćanja komunalnog doprinosa
· opći uvjeti i razlozi zbog kojih se u pojedinačnim slučajevima može odobriti djelomično ili potpuno oslobađanje od plaćanja komunalnog doprinosa.

Članak 2.
Komunalni doprinos je novčano javno davanje koje se plaća za korištenje komunalne infrastrukture na području Općine Generalski Stol i položajne pogodnosti građevinskog zemljišta u naselju prilikom građenja ili ozakonjenja građevine, ako Zakon o komunalnom gospodarstvu ne propisuje drugačije.
Komunalni doprinos je prihod proračuna Općine Generalski Stol koji se koristi samo za financiranje građenja i održavanja komunalne infrastrukture (javnih površina, nerazvrstanih cesta, groblja i javne rasvjete). 

Članak 3.
Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pisanim ugovorom prenesena obveza plaćanja komunalnog doprinosa. 
Općina Generalski Stol ne plaća komunalni doprinos na svom području.

Članak 4.
Komunalni doprinos za zgrade obračunava se množenjem obujma zgrade koja se gradi ili je izgrađena izraženog u kubnim metrima (m³) s jediničnom vrijednošću komunalnog doprinosa u zoni u kojoj se zgrada gradi ili je izgrađena. 
Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija visina se mijenja obračunava se množenjem tlocrtne površine građevine koja se gradi ili je izgrađena izražene u četvornim metrima (m²) s jediničnom vrijednošću komunalnog doprinosa u zoni u kojoj se građevina gradi ili je izgrađena. 

Članak 5.
Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni se doprinos obračunava na razliku u obujmu zgrade u odnosu na prijašnji obujam zgrade.
Ako je obujam zgrade koja se gradi manji ili jednak obujmu postojeće zgrade koja se uklanja ne plaća se komunalni doprinos, a o čemu nadležno tijelo donosi rješenje kojim se utvrđuje da ne postoji obveza plaćanja komunalnog doprinosa.
Odredbe ovoga članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.
II. ZONE PLAĆANJA KOMUNALNOG DOPRINOSA

Članak 6.
Na području Općine Generalski Stol obzirom na uređenost i opremljenost zone komunalnom infrastrukturom i položaj područja zone utvrđuju se 2 (dvije) zone za obračun komunalnog doprinosa:
I ZONA obuhvaća: 
· naselja Generalski Stol, Dobrenići, Erdelj, Gorinci, Skukani, Tomašići, Radočaji, Gornji Zvečaj, Gradišće, Lipa, Lipov Pesak, Protulipa, Trnovo, Brcković Draga, Sarovo.

II ZONA obuhvaća: 
· naselja Duga Gora, Mateško Selo, Jankovo Selište, Keići, Petrunići, Goričice Dobranske, Gornje Bukovlje, Donje Bukovlje, Crno Kamanje, Mrežnički Brest

III. JEDINIČNA VRIJEDNOST KOMUNALNOG DOPRINOSA
Jedinična vrijednost komunalnog doprinosa za obračun po kubnom metru (m3 ) građevine u eurima po pojedinoj zoni iznosi: 
· I zona: 1,00 €/ m3
· II zona: 0,80 €/m3

                   IV. NAČIN I ROKOVI PLAĆANJA KOMUNALNOG DOPRINOSA

Članak 7.
Komunalni doprinos obveznik plaća jednokratno na temelju rješenja koje donosi Jedinstveni upravni odjel u roku 15 dana od dana izvršnosti rješenja o komunalnom doprinosu. 
Iznimno od odredbi stavka 1. ovog članka Jedinstveni upravni odjel na osnovu pisanog zahtjeva obveznika može odobriti plaćanje komunalnog doprinosa najviše na 10 mjesečnih obroka s dospijećem plaćanja 1. obroka u roku  15 dana od izvršnosti rješenja.
Kod obročnog plaćanja iznos pojedinog mjesečnog obroka ne može biti manji od 100 EUR.
Visina mjesečnih obroka utvrđuje se na način da se ukupan iznos komunalnog doprinosa raspodijeli s brojem mjeseci otplate na jednake iznose.

V. OPĆI UVJETI I RAZLOZI ODOBRAVANJA DJELOMIČNOG ILI POTPUNOG 
     OSLOBAĐANJA OD   PLAĆANJA KOMUNALNOG DOPRINOSA
Članak 8.
Sukladno Zakonu o komunalnom gospodarstvu komunalni doprinos ne plaća se za građenje i ozakonjenje:
· komunalne infrastrukture i vatrogasnih domova
· vojnih građevina
· prometne, vodne, komunikacijske i elektroničke komunikacijske infrastrukture
· nadzemnih i podzemnih produktovoda i vodova
· sportskih i dječjih igrališta
· ograda, zidova i potpornih zidova
· parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevnoj čestici ili obuhvatu zahvata u prostoru postojeće građevine ili na postojećoj građevini, koji su namijenjeni uporabi te građevine
· spomenika. 
Članak 9.
Općinski načelnik može u potpunosti osloboditi od obveze plaćanja komunalnog doprinosa investitore koji su hrvatski ratni vojni invalidi, članovi obitelji smrtno stradalog hrvatskog branitelja ili članovi obitelji zatočenog ili nestalog hrvatskog branitelja iz Domovinskog rata, a koji grade stambeni prostor kojim prvi put rješavaju svoje stambeno pitanje.
Članak 10.
Općinski načelnik može djelomično osloboditi investitora od obveze plaćanja komunalnog doprinosa, najviše do 50 % obračunatog iznosa komunalnog doprinosa, u slučaju kada investitor gradi poslovni objekt s ciljem otvaranja novih radnih mjesta ili građevinu namijenjenu za potrebe zdravstvene, kulturne, sportske, predškolske ili školske djelatnosti.
Djelomično oslobađanje od obveze plaćanja komunalnog doprinosa može se odobriti i mladim obiteljima koje na području Općine Generalski Stol grade građevinu namijenjenu stanovanju, čime rješavaju svoje stambeno pitanje.
VI. RJEŠENJE O KOMUNALNOM DOPRINOSU
Članak 11.
Rješenje o komunalnom doprinosu donosi Jedinstveni upravni odjel Općine u postupku pokrenutom po:
· službenoj dužnosti u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole
· po zahtjevu stranke u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja. 
Ako je Općina Generalski Stol u skladu sa Zakonom o prostornom uređenju, sklopila ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje o komunalnom doprinosu donosi se u skladu s tim ugovorom. U slučaju da su troškovi izgradnje objekata komunalne infrastrukture manji od utvrđenog iznosa komunalnog doprinosa, obveznik je dužan platiti njegovu razliku.
Rješenje iz stavka 1. ovog članka obavezno sadrži:
· podatke o obvezniku komunalnog doprinosa
· iznos sredstava komunalnog doprinosa koji je obveznik dužan platiti
· obvezu, način i rokove plaćanja komunalnog doprinosa
· prikaz načina obračuna komunalnog doprinosa za građevinu koja se gradi ili je izgrađena s iskazom obujma, odnosno površine građevine i jedinične vrijednosti komunalnog doprinosa
Rješenje o komunalnom doprinosu koje nema sadržaj propisan prethodnim stavkom ovog članka, ništavo je. 
Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drukčije. 
Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Karlovačke županije nadležno za poslove komunalnog gospodarstva. 
Članak 12.
Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se prema posebnim propisima grade bez građevinske dozvole nakon prijave početka građenja ili nakon početka građenja.
Iznimno od prethodnog stavka ovoga članka rješenje o komunalnom doprinosu za skladište i građevinu namijenjenu proizvodnji donosi se po pravomoćnosti uporabne dozvole, odnosno nakon što se je građevina te namjene počela koristiti ako se koristi bez uporabne dozvole.
Uporabna dozvola za skladište ili građevinu namijenjenu proizvodnji, dostavlja se na znanje Jedinstvenom  upravnom odjelu Općine Generalski Stol.

VII. IZMJENA OVRŠNOG ODNOSNO PRAVOMOĆNOG RJEŠENJA O KOMUNALNOM DOPRINOSU

Članak 13.
Ako je izmijenjena građevinska dozvola, drugi akt za građenje ili glavni projekat, na način koji utječe na obračun komunalnog doprinosa, Jedinstveni upravni odjel po službenoj dužnosti ili po zahtjevu obveznika komunalnog doprinosa ili investitora izmijeniti će ovršno, odnosno pravomoćno rješenje o komunalnom doprinosu.
Rješenjem o izmjeni Rješenja o komunalnom doprinosu iz prethodnog stavka ovog članka, obračunati će se komunalni doprinos prema izmjeni te odrediti plaćanje ili povrat razlike komunalnog doprinosa prema Odluci o komunalnom doprinosu, po kojoj je rješenje o komunalnom doprinosu doneseno.
Kod povrata iz prethodnog stavka ovog članka, obveznik, odnosno investitor nemaju pravo na kamatu.

VIII. PONIŠTENJE OVRŠNOG ODNOSNO PRAVOMOĆNOG RJEŠENJA O KOMUNALNOM DOPRINOSU

Članak 14.
Jedinstveni upravni odjel poništiti će po zahtjevu obveznika komunalnog doprinosa ili investitora, ovršno, odnosno pravomoćno rješenje o komunalnom doprinosu, ako je građevinska dozvola, drugi akt za građenje oglašen ništavim ili je poništen bez zahtjeva ili suglasnosti investitora.
Rješenjem o poništenju Rješenja o komunalnom doprinosu iz prethodnog stavka ovog članka, odredit će se i povrat komunalnog doprinosa u roku maksimalno do dvije godine od dana izvršnosti Rješenja o komunalnom doprinosu.
Kod povrata iz prethodnog stavka ovog članka, obveznik, odnosno investitor nemaju pravo na kamatu.

IX. URAČUNAVANJE KAO PLAĆENOG DIJELA KOMUNALNOG DOPRINOSA

Članak 15.
U slučaju kad je komunalni doprinos plaćen za građenje građevine na temelju građevinske dozvole, odnosno drugog akta za građenje koji je prestao važiti jer građenje nije započeto ili koji je poništen na zahtjev ili uz suglasnost investitora, Jedinstveni upravni odjel uračunati će komunalni doprinos kao plaćeni dio komunalnog doprinosa na istom ili drugom zemljištu na području Općine Generalski Stol, ako to zatraži obveznik komunalnog doprinosa ili investitor.
Obveznik komunalnog doprinosa, odnosno investitor nema pravo na kamatu za uplaćeni iznos, niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.
X. PRIJELAZNE I ZAVRŠNE ODREDBE
Članak 16.
Stupanjem na snagu ove Odluke prestaje važiti Odluka o komunalnom doprinosu Općine Generalski Stol („Službeni glasnik Općine Generalski Stol “, broj 02/19).

Članak 17.
Ova Odluka stupa na snagu osmog dana od dana objave u „Službenom glasniku Općine Generalski Stol“, a primjenjivat će se od 01.01.2027. godine.

